มาร์กอ ชเชปอวิช

มาร์กอ ชเชปอวิช (Марко Шћеповић, pron; เกิดวันที่ 23 พฤษภาคม ค.ศ. 1991) เป็นนักฟุตบอลชาวเซอร์เบียที่เล่นในตำแหน่งกองหน้าตัวเป้า เขาเคยเล่นให้กับบุรีรัมย์ยูไนเต็ดในช่วงเลกแรกของไทยลีก ฤดูกาล 2563–64

**สโมสรอาชีพ**

**ช่วงแรก**
ชเชปอวิชเกิดที่เบลเกรด และจบหลักสูตรเยาวชนจากพาร์ทีซาน โดยเคยมีช่วงที่ไปเล่นให้กับสโมสรเมริดาในสเปนและสโมสรแรด เขาเริ่มลงเล่นให้กับเตเลออปติกซึ่งเป็นทีมเยาวชน และทำหลายประตูในเซอร์เบียนเฟิสต์ลีก ฤดูกาล 2009–10

**พาร์ทีซาน**
ในฤดูร้อนปี 2010 ชเชปอวิชได้เซ็นสัญญาอาชีพกับพาร์ทีซาน โดยในฤดูกาลแรกภายใต้การคุมทีมของอาเล็กซันแดร์ สตานอเยวิช เขาได้ลงเล่นในตำแหน่งกองหน้าร่วมกับลามินา ดิเอร์รา, เอดูอาร์โด ปาเชโก และลาซาร์ มาร์กอวิช
ชเชปอวิชทำประตูแรกในระดับอาชีพเมื่อวันที่ 4 กันยายน ค.ศ. 2010 ช่วยให้ทีมเปิดบ้านเอาชนะไฮดูกกูลา 2–0 วันที่ 29 ตุลาคมปีถัดมา หลังจากที่ทำประตูในนัดที่เอาชนะซเมเดเรวอ 3–1 เขาฉลองการทำประตูด้วยการเอานิ้วแตะปากเพื่อบอกขอบคุณแก่แฟนที่ให้กำลังใจเขาบนอัฒจันทร์ฝั่งตะวันออกของสนามกีฬาพาร์ทีซาน วันที่ 26 พฤศจิกายน เขาทำประตูช่วยให้ทีมเอาชนะเรดสตาร์ เบลเกรด 2–0 ในดาร์บีชั่วนิรันดร์กาล นอกจากนี้ หนังสือพิมพ์เซอร์เบีย สปอร์ตัล ยังได้ให้ชเชปอวิชเป็นผู้เล่นยอดเยี่ยมของนัดนั้น

**โอลิมเบียโกส**
วันที่ 2 กันยายน ค.ศ. 2013 ชเชปอวิชเซ็นสัญญาสี่ปีกับโอลิมเบียโกส ด้วยค่าตัว 3.5 ล้านยูโร ต่อมาวันที่ 22 กุมภาพันธ์ ค.ศ. 2014 เขาทำแฮตทริกแรกในอาชีพของเขา ช่วยให้ทีมบุกไปเอาชนะเกรเต 4–0 ชเชปอวิชลงเล่นให้กับสโมสรเพียง 650 นาที โดยลงเล่นเป็นตัวจริงเพียง 7 นัดและทำ 4 ประตู

**ถูกปล่อยยืมตัว**
วันที่ 20 สิงหาคม ค.ศ. 2014 ชเชปอวิชถูกปล่อยยืมตัวให้กับมายอร์กาในเซกุนดาดิบิซิออนของสเปน ช่วงต้นฤดูกาล เขาได้ทำประตูในนัดที่พบกับโอซาซูนาและลูโก ต่อมาในวันที่ 25 กุมภาพันธ์ ค.ศ. 2015 ชเชปอวิชถูกปล่อยยืมตัวให้กับเตเรกกรอซนีในช่วงที่เหลือของฤดูกาล 2014–15 ต่อมาในเดือนสิงหาคม ค.ศ. 2015 ชเชปอวิชถูกปล่อยยืมตัวให้กับรัวยาแล็กแซลมูครง

**เฟเฮอร์วาร์และเคย์เคอร์ริเซสปอร์**
วันที่ 30 สิงหาคม ค.ศ. 2016 เขาเซ็นสัญญาสามปีกับเฟเฮอร์วาร์ ต่อมาในวันที่ 30 สิงหาคม ค.ศ. 2019 เขาเซ็นสัญญาสามปีกับเคย์เคอร์ริเซสปอร์ในซือเปร์ลีกของตุรกี

**บุรีรัมย์ ยูไนเต็ด**
ในปลายเดือนพฤษภาคม ค.ศ. 2020 มีข่าวว่าชเชปอวิชกำลังจะย้ายมาบุรีรัมย์ ยูไนเต็ดในไทยลีก ต่อมาในวันที่ 1 สิงหาคม ค.ศ. 2020 เขาถูกตรวจพบเชื้อไวรัสโคโรนา ก่อนที่จะเข้ารักษาตัวและหายจากอาการในช่วงกลางเดือนสิงหาคม วันที่ 5 กันยายน ค.ศ. 2020 เขาทำสองประตูในนัดกระชับมิตรที่บุรีรัมย์เปิดสนามช้างอารีนาเอาชนะขอนแก่น ยูไนเต็ด 8–0 ต่อมาในวันที่ 26 กันยายน เขาลงเล่นในไทยลีกครั้งแรกในนัดที่บุรีรัมย์เปิดบ้านเอาชนะสุพรรณบุรี 1–0 ต่อมาในวันที่ 25 ตุลาคม เขาทำสองประตูในลีก ในนัดที่บุกไปเสมอกับตราด 2–2 ทำให้เขากลายเป็นผู้เล่นชาวเซอร์เบียคนที่สองที่ทำประตูให้กับสโมสร ต่อจากกอรัน เยร์คอวิชที่เคยทำได้เมื่อฤดูกาล 2012 ต่อมาในวันที่ 31 ตุลาคม ชเชปอวิชทำประตูที่ 3 ในลีก ในนัดที่บุรีรัมย์เปิดบ้านแพ้เอสซีจี เมืองทอง ยูไนเต็ด 2–3 ต่อมาในวันที่ 7 พฤศจิกายน การแข่งขันช้าง เอฟเอคัพ รอบ 64 ทีมสุดท้าย เขาทำหนึ่งประตูช่วยให้บุรีรัมย์เปิดบ้านเอาชนะสมุทรสงครามไปอย่างขาดลอย 9–0 ผ่านเข้าสู่รอบ 32 ทีมสุดท้ายได้สำเร็จ ต่อมาในวันที่ 11 พฤศจิกายน เขาทำประตูที่ 4 ในลีก ช่วยให้บุรีรัมย์เปิดบ้านเอาชนะระยองในนัดตกค้างไปได้ 5–1 ต่อมาในวันที่ 22 พฤศจิกายน เขาทำแอสซิสต์ให้รัตนากร ใหม่คามิ ทำประตูในลีก ช่วยให้บุรีรัมย์บุกไปเอาชนะสุโขทัยที่สนามทุ่งทะเลหลวง 3–0 ต่อมาในวันที่ 29 พฤศจิกายน เขาทำประตูที่ 5 ในลีก ในนัดที่บุรีรัมย์เปิดบ้านแพ้สมุทรปราการ ซิตี้ 1–3
แม้ว่าในช่วงที่อาเลชังดรี กามา เข้ามาเป็นหัวหน้าผู้ฝึกสอนแทนที่โบซีดาร์ บันโดวิช ชเชปอวิชจะทำประตูได้อย่างต่อเนื่อง แต่สุดท้ายเขาก็ไม่อยู่ในแผนการทำทีมของกามา เขาจึงแยกทางกับสโมสรหลังจบเลกแรกของฤดูกาล 2563–64

**ทีมชาติ**
วันที่ 12 ตุลาคม ค.ศ. 2012 ชเชปอวิชลงเล่นนัดแรกให้กับทีมชาติเซอร์เบียในการแข่งขันฟุตบอลโลกรอบคัดเลือกที่พบกับเบลเยียม ต่อมาเขาได้ลงเล่นเป็นตัวจริงครั้งแรกในนัดที่พบกับโครเอเชียในฟุตบอลโลกรอบคัดเลือกเช่นกัน

**ชีวิตส่วนตัว**
ชเชปอวิชเป็นบุตรของสลาดัน ชเชปอวิช อดีตนักฟุตบอลตำแหน่งกองหน้า และเป็นน้องชายของสเตฟาน ชเชปอวิช นักฟุตบอลตำแหน่งกองหน้าเช่นกัน

**สถิติอาชีพ**

**สโมสร**

**ทีมชาติ**

**เกียรติประวัติ**

**สโมสร**
พาร์ทีซานเบลเกรด- เซอร์เบียนซูเปอร์ลีกา (3): 2010–11, 2011–12, 2012–13- เซอร์เบียนคัพ (1): 2010–11
โอลิมเบียโกส- ซูเปอร์ลีกกรีซ (1): 2013–14
โอโมเนีย- ไซปรีออตแชมเปียนชิป (1): 2020–21

**อ้างอิง**

**แหล่งข้อมูลอื่น**
 250012964- marko-epovi/134367
หมวดหมู่:บุคคลจากเบลเกรด
หมวดหมู่:นักฟุตบอลชาวเซอร์เบีย
หมวดหมู่:กองหน้าฟุตบอล
หมวดหมู่:ผู้เล่นสโมสรฟุตบอลปาร์ติซาน
หมวดหมู่:ผู้เล่นสโมสรฟุตบอลโอลิมเบียโกส
หมวดหมู่:ผู้เล่นเอร์เรเซเด มายอร์กา
หมวดหมู่:ผู้เล่นรัวยาแล็กแซลมูครง
หมวดหมู่:ผู้เล่นสโมสรฟุตบอลบุรีรัมย์ ยูไนเต็ด
หมวดหมู่:ผู้เล่นในเซอร์เบียนซูเปอร์ลีกา
หมวดหมู่:ผู้เล่นในซูเปอร์ลีกกรีซ
หมวดหมู่:ผู้เล่นในเซกุนดาดิบิซิออน
หมวดหมู่:ผู้เล่นในรัสเซียนพรีเมียร์ลีก
หมวดหมู่:ผู้เล่นในเบลเจียนเฟิสต์ดิวิชัน เอ
หมวดหมู่:ผู้เล่นในไทยลีก
หมวดหมู่:นักฟุตบอลทีมชาติเซอร์เบีย